storm
Storm er vindstyrke 10 på Beauforts vindskala, svarende til vindhastigheder på 25-28 m/s. Storm optræder i Danmark stort set kun som vestenvinde, når dybe lavtryk passerer lige nord om landet. Storm fra øst forekommer meget sjældent, men i november 1872 medførte en østenstorm kraftig stormflod i de indre danske farvande med alvorlige oversvømmelser og mange omkomne til følge.
Stormvarsel hejses i forbindelse med farvandsudsigterne, når storm forventes inden for de næste 24 timer.
I efteråret 2013 besluttede daværende klimaminister Martin Lidegaard, at storme, der rammer Danmark, skal have navne. Tidligere var det kun tropiske orkaner, der fik navne, men navngivningen havde bredt sig til også at omfatte andre vejrforhold. DMI udarbejdede en navneliste, som fortsat anvendes. Den første navngivne storm i Danmark blev Allan, der ramte den 28. oktober 2013.
Vores nabolande begyndte også at navngive storme efter deres egne navnelister, hvorfor den samme storm kunne få forskellige navne. For at undgå misforståelser vedtog Danmark, Norge og Sverige at en storm skulle have samme navn i alle tre lande. Navngivningsretten tilfaldt det land, der først udsendte et stormvarsel.
Indtil videre har Danmark haft 17 navngivne storme: